સામાજિક રીત-રિવાજો અને મહિલાઓ પ્રત્યેની વિપરીત માનસિકતાને કારણે મહિલાઓને જમીન માલિકી અને વારસાગત મિલકતનો હક મળતો નથી, મહિલાઓના જમીન-અધિકારને નકારવાને કારણે તેમની અન્ન ઉત્પાદનની ક્ષમતા ઉપર વિપરીત અસર થાય છે. આ વાત ધ્યાનમાં રાખીને સંગઠન ‘મહિલા અને જમીનમાલિકી કાર્યકારી જૂથ’ (WGWLO)સાથે વર્ષ 2005થી જોડાયું છે. અત્યાર સુધીમાં 200થી વધારે મહિલાઓના નામે અથવા પતિ સાથે સંયુક્ત નામે જમીન-મિલકત કરાવવામાં સંગઠને સફળતા મેળવી છે. જમીન નામે થવાથી મહિલાઓ ખેતી-વિષયક યોજનાના લાભો મેળવતી થઈ છે. પરિણામે, તેમના ખેત ઉત્પાદનમાં વધારો કરીને વધુ આવક મેળવતી થઈ છે. સંગઠન થકી વારસાઈના હકો વિશે જાણકારી પ્રાપ્ત થવાથી બહેનો પોતાના નામે વારસાઈ કરાવીને જમીન-માલિકી મેળવતી થઈ છે. કેટલીક બહેનો હવે પોતાની જમીનમાં સજીવ ખેતી કરતી થઈ છે.